寄鄧州杜侍郎
作者：陳師道
朝代：宋

paragraphs: 南陽老幼如雲屯，連日城東候使君。
後者排前旁捷出，爭先見面作慇懃。
六年重來已白髮，一日再見回青春。
道傍過者怪相問，共言杜母真吾親。
使君雖老心尚壯，文采風流諸謝上。
名家從昔杜陵人，盛德于今丈人行。
我昔卧病老彭城，畫船鳴鼓千里行。
致書饋奠初未識，丁寧勞苦如平生。
人言此事今未有，古人中求還得否。
忘年屈勢不虛辱，公自爲德吾何取。
菊潭之水甘且潔，潭上秋花照山白。
請公酌此壽百年，奕奕長爲此邦伯。
孰先一州後四方，重金疊蓋登廟堂。
請從今日至雲來，月三十斛輸洛陽。